RO Jurnalul Oficial al Uniunii Europene L 328/86

REGULAMENTUL (UE) NR. 1275/2013 AL COMISIEI

din 6 decembrie 2013

de modificare a anexei I la Directiva 2002/32/CE a Parlamentului European și a Consiliului în ceea ce privește nivelurile maxime pentru arsenic, cadmiu, plumb, nitriți, ulei de muștar volatil și impurități botanice dăunătoare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 2002/32/CE a Parlamentului European și a Consiliului din 7 mai 2002 privind substanțele nedorite din furaje (1), în special articolul 8 alineatul (1),

întrucât:

(1) În conformitate cu Directiva 2002/32/CE, este interzisă utilizarea produselor destinate hranei pentru animale al căror nivel de substanțe nedorite depășește nivelurile maxime stabilite în anexa I la directiva respectivă.

(2) Anumite formule de furaje complementare destinate unor scopuri nutriționale specifice și unei administrări pe termen lung, cu o concentrație ridicată de oligoelemente, conțin în mod inevitabil cantități de arsenic, cadmiu și plumb care depășesc nivelurile maxime stabilite pentru aceste metale grele în furajele complementare. Prezența unor niveluri maxime mai mari pentru aceste metale grele în formulele destinate administrării pe termen lung nu implică, totuși, un risc pentru sănătatea animalelor, sănătatea publică sau pentru mediu, întrucât expunerea animalelor la metale grele prin utilizarea acestor formule specifice destinate administrării pe termen lung este semnificativ mai redusă decât în cazul altor furaje complementare care conțin oligoelemente. Prin urmare, este necesară stabilirea unor niveluri maxime mai mari pentru metalele grele respective din aceste formule destinate administrării pe termen lung, care conțin niveluri ridicate de oligoelemente.

(3) Au fost primite informații care indică faptul că nivelul de arsenic în aditivul furajer „carbonat feros” depășește în anumite cazuri, în urma schimbării zonei de producție, nivelul maxim actual. Pentru a garanta furnizarea de carbonat feros pe piața europeană, este necesar să se mărească nivelul maxim de arsenic în carbonatul feros. Această creștere nu afectează în mod negativ sănătatea animalelor și sănătatea publică sau mediul întrucât nivelul maxim stabilit pentru arsenic în furajele complementare și furajele complete rămâne neschimbat.

(4) Recent, laboratorul de referință al Uniunii Europene pentru metalele grele din hrana pentru animale și din produsele alimentare (EURL-HM) a identificat o diferență semnificativă între rezultatele analizelor obținute prin aplicarea unor metode diferite de extracție utilizate în prezent pentru determinarea plumbului în argila caolinitică și în furajele care conțin argilă caolinitică (2). Până în prezent, nu s-au observat diferențe importante între nivelurile de metale grele în furajele minerale prin aplicarea diferitor metode de extracție (3). Nivelurile maxime de metale grele în furaje se referă „la o determinare analitică a plumbului, extracția efectuându-se în acid azotic (5 % procente de greutate), timp de treizeci de minute, la temperatura de fierbere”. Prin urmare, este necesar să se prevadă utilizarea acestei metode de extracție pentru determinarea plumbului în argila caolinitică.

(5) În ceea ce privește nitriții, pentru produsele și subprodusele din sfeclă de zahăr și trestie de zahăr, precum și pentru cei din producția de amidon, nu se aplică în prezent niciun nivel maxim. Ținând cont de evoluția cunoștințelor științifice și tehnice, același nivel ar trebui să se aplice și în cazul produselor și subproduselor rezultate din producția de băuturi alcoolice.

(6) Având în vedere evoluția cunoștințelor științifice și tehnice, este necesar să se stabilească nivelul maxim pentru uleiul de muștar volatil în Camelina sativa și produsele derivate la același nivel ca nivelul maxim pentru turtele din semințe de rapiță.

(7) Soiurile Brassica sunt enumerate în categoria impurităților botanice dăunătoare din cauza conținutului lor ridicat de ulei de muștar volatil (exprimat ca izotiocianat de alil). Autoritatea Europeană pentru Siguranța Alimentară (EFSA) a concluzionat în avizul său privind glucosinolații (izotiocianați de alil) ca substanțe nedorite (4) că efectele adverse asupra animalelor au fost în general corelate cu cantitatea totală de glucosinolați din dietă. În cazul în care ar fi măsurată cantitatea totală de glucosinolați, ar fi detectate, de asemenea, impuritățile cauzate de prezența produselor din Brassica juncea ssp., Brassica nigra și Brassica carinata. Prin urmare, este necesar să se elimine produsele din aceste specii, cu excepția semințelor, din secțiunea VI a anexei I privind impuritățile botanice dăunătoare și să se stabilească pentru materiile prime furajere derivate din aceste specii de Brassica același nivel pentru uleiul de muștar volatil ca nivelul maxim pentru turtele din semințe de rapiță.

(8) Este necesar să se utilizeze denumirea pentru materiile prime pentru furaje prevăzută în Regulamentul (UE) nr. 68/2013 al Comisiei din 16 ianuarie 2013 privind Catalogul cu materii prime pentru furaje (5).

(9) Prin urmare, Directiva 2002/32/CE ar trebui modificată în consecință.

(10) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexa I la Directiva 2002/32/CE se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 6 decembrie 2013. Pentru Comisie Președintele José Manuel BARROSO

(1) JO L 140, 30.5.2002, p. 10.

(2) Determinarea cantității totale și extractibile de plumb din argila caolinitică. Asistență tehnică din partea laboratorului de referință al UE pentru metalele grele destinată Direcției Generale Sănătate și Consumatori – JRC 69122 – Centrul Comun de Cercetare – Institutul pentru Materiale de Referință și Măsurători.

(3) IMEP-111: Cantitatea totală de cadmiu, plumb, arsenic, mercur și cupru și cantitatea totală de cadmiu și plumb extractibile din furajele minerale. Report of the eleventh interlaboratory comparison organised by the European Union Reference Laboratory for heavy metals in Feed and Food [Raportul celei de-a unsprezecea comparații interlaboratoare organizate de Laboratorul de referință al Uniunii Europene pentru metalele grele din hrana pentru animale și din produsele alimentare]. – EUR 24758 EN – Centrul Comun de Cercetare – Institutul pentru Materiale de Referință și Măsurători.

(4) Avizul Grupului științific pentru contaminanții din lanțul alimentar privind glucosinolații în calitate de/ca substanțe nedorite în furaje, ca urmare a solicitării Comisiei Europene, The EFSA Journal (2008) 590, p. 1.

(5) JO L 29, 30.1.2013, p. 1.